**K bodu 4 Všeobecne záväzné nariadenie obce Radvanovce č. 4/2023, ktorým sa mení a dopĺňa Všeobecne záväzné nariadenie obce Radvanovce č. 4/2023**

***Obecné zastupiteľstvo obce Radvanovce***

**sa uznáša**

*podľa § 11 ods. 4 písm. g) zákona SNR č. 369/1990 Zb. o obecnom zriadení v z. n. p. (ďalej len „zákon o obecnom zriadení“)*

**na všeobecne záväznom nariadení obce Radvanovce č. 4/2023 ktorým sa mení a dopĺňa Všeobecne záväzné nariadenie obce č. 4/2023, v nasledovnom znení:**

Zásady hospodárenia s majetkom obce sa dopĺňajú nasledovne:

*„*čl. 15a

***Prevod cenných papierov spôsobom obchodnej verejnej súťaže a nadobudnutie cenných papierov***

1. Pri prevode vlastníctva k cenným papierom[[1]](#footnote-1) postupuje obec spôsobom obchodnej verejnej súťaže *(ďalej aj „súťaž“)* v intenciách zákona SNR č. 138/1991 Zb. o majetku obcí v z. n. p. *(ďalej aj „zákon o majetku obcí“)*, ustanovení § 281 a nasl. zákona č. 513/1991 Zb. Obchodný zákonník v z. n. p. *(ďalej aj „Obchodný zákonník“)*, podľa tohto článku zásad a schválených podmienok obchodnej verejnej súťaže. Ostatné ustanovenia týchto zásad sa na prevod podľa tohto článku nepoužijú. V prípade, ak je rozpor právnej úpravy podľa tohto článku so znením podmienok súťaže, alebo absencia úpravy súťaže v tomto článku, na konkrétny prípad sa primárne aplikujú podmienky súťaže, za predpokladu, ak sú splnené náležitosti podľa odseku 3 tohto článku.
2. Rozhodovanie o zámere previesť vlastnícke právo k cenným papierom spôsobom obchodnej verejnej súťaže je v kompetencii obecného zastupiteľstva.
3. Obecné zastupiteľstvo schvaľuje podmienky súťaže uznesením. Podmienky súťaže musia obsahovať najmä:

a) označenie vyhlasovateľa súťaže – obce,

b) nezameniteľným spôsobom identifikovaný cenný papier, ktorého prevod je predmetom súťaže,

c) určenie minimálnej kúpnej ceny, alebo výslovné uvedenie, že obec nestanovuje minimálnu kúpnu cenu,

e) lehotu, miesto a spôsob predkladania návrhov na uzavretie zmluvy v súlade s § 9a ods. 4 zákona o majetku obcí,

f) povinnosť navrhovateľa predložiť návrh na formulári zmluvy, ktorý môže tvoriť prílohu podmienok súťaže a požiadavka vlastnoručne podpísaného rovnopisu návrhu zmluvy,

g) kritériá pre výber najvhodnejšieho návrhu, resp. určenie, v ktorom prípade obec, vyberie návrh, ktorý jej najlepšie vyhovuje,

h) určenie lehoty a spôsobu oznámenia výsledkov súťaže navrhovateľom,

i) vyhradenie práva obce podmienky súťaže meniť rozhodnutím starostu obce,

j) vyhradenie práva obce súťaž zrušiť rozhodnutím starostu obce,

k) vyhradenie práva obce predĺžiť lehotu na vyhlásenie výsledku súťaže rozhodnutím starostu obce,

l) vyhradenie práva obce odmietnuť všetky predložené návrhy rozhodnutím starostu obce,

n) ďalšie podmienky, o ktorých rozhodne obecné zastupiteľstvo.

1. Minimálna kúpna cena za prevod cenných papierov nemusí byť určená na podklade znaleckého posudku.
2. Ak sa na navrhovateľa vzťahuje povinnosť zapisovať sa do registra partnerov verejného sektora, je povinný k súťažnému návrhu predložiť aj potvrdenie o zápise v registri partnerov verejného sektora.[[2]](#footnote-2)
3. Prílohou návrhu je vyhlásenie navrhovateľa, že nemá akékoľvek finančné záväzky po lehote splatnosti a iné záväzky po uplynutí lehoty na plnenie voči vyhlasovateľovi súťaže.
4. Obecné zastupiteľstvo môže určiť ďalšie povinné prílohy predkladaných návrhov, ustanovenia osobitného predpisu tým nie sú dotknuté.[[3]](#footnote-3)
5. Ak obecné zastupiteľstvo uznesením schváli podmienky súťaže, vyhlasovateľ súťaže zabezpečí do pätnástich pracovných dní odo dňa ich schválenia oznámenie o schválenom zámere previesť vlastníctvo majetku obce spôsobom súťaže a zverejnenie schválených podmienok súťaže na úradnej tabuli obce, na web sídle obce a iným vhodným spôsobom, a to minimálne na 15 dní pred uzávierkou podávania návrhov do súťaže.
6. Obecný úrad je povinný vykonať zapisovanie poradia jednotlivých došlých návrhov tak, ako boli priebežne doručované v tomto rozsahu: prijaté, dátum a čas prijatia návrhu, poradie návrhu a podpis zodpovedného zamestnanca.
7. Na vyhodnotenie predložených súťažných návrhov vymenuje vyhlasovateľ súťaže trojčlennú komisiu. Vyhodnocovanie súťažných návrhov sa uskutoční v sídle vyhlasovateľa súťaže. Vyhodnocovania súťažných návrhov sa môžu zúčastniť len navrhovatelia, ktorí predložili súťažné návrhy. Zloženie súťažnej komisie schvaľuje obecné zastupiteľstvo uznesením.
8. Zo súťaže sa vylučujú:
9. súťažné návrhy, ktoré nespĺňajú podmienky súťaže, ak vyhlasovateľ súťaže nevyzval navrhovateľa na odstránenie nedostatkov,
10. súťažné návrhy navrhovateľov, na majetok ktorých bol vyhlásený konkurz, počas súťaže bolo proti nim začaté konkurzné konanie alebo reštrukturalizácia, bol proti nim zamietnutý návrh na vyhlásenie konkurzu pre nedostatok majetku,
11. súťažné návrhy navrhovateľov, ktorí majú akékoľvek finančné záväzky po lehote splatnosti a iné záväzky po uplynutí lehoty na plnenie voči vyhlasovateľovi súťaže,
12. súťažné návrhy navrhovateľov, v ktorých vyhlasovateľ súťaže zistí, že navrhovateľ uviedol nepravdivé údaje v návrhu alebo v jeho prílohách,
13. súťažné návrhy navrhovateľov, ktorých návrh bol vyhodnotený ako najvhodnejší a títo ani v ustanovenej lehote nepreukážu dodatočný zápis v registri partnerov verejného sektora, ak im táto povinnosť vyplýva zo zákona  o RPVS.
14. Súťažná komisia, vychádzajúc z kritérií určených na posudzovanie návrhov, vyberie najvýhodnejší návrh. Najvýhodnejším návrhom sa rozumie návrh, ktorý získal najviac hlasov členov súťažnej komisie. Súťažná komisia môže vybrať aj návrh, ktorý vyhlasovateľovi súťaže najlepšie vyhovuje, ak je to predpokladané podmienkami OVS. Ostatné návrhy sa považujú za odmietnuté.
15. Súťaž je skončená momentom prijatia najvýhodnejšieho návrhu, alebo návrhu, ktorý vyhlasovateľovi súťaže najlepšie vyhovuje, prípadne odmietnutím všetkých návrhov.
16. O vyhodnotení súťaže sa spíše protokol, do ktorého sa uvedú názvy/obchodné mená a sídla navrhovateľov, či návrhy obsahujú všetky požadované náležitosti, ponúkané ceny, spôsob hodnotenia a výsledok hodnotenia.
17. Obecné zastupiteľstvo neschvaľuje prevod majetku obce na základe výsledkov súťaže.
18. Obec oznámi výsledky súťaže navrhovateľom v termíne a spôsobom určeným v podmienkach súťaže.
19. Súťažný návrh musí obsahovať (okrem obligatórnych zákonných náležitostí konkrétneho zmluvného typu) najmä:
20. návrh navrhovateľa na odkúpenie konkrétneho počtu kusov cenných papierov,
21. návrh kúpnej ceny za prevod cenných papierov,
22. identifikačné údaje navrhovateľa v rozsahu: obchodné meno/názov, IČO, sídlo, označenie registra a číslo zápisu, ak je navrhovateľ registrovaný,
23. e-mailový, telefonický kontakt a korešpondenčnú adresu navrhovateľa,
24. ďalšie náležitosti, ktoré sú obsahom podmienok OVS, za predpokladu, ak boli tieto schválené obecným zastupiteľstvom podľa odseku 3 tohto článku.
25. Rozhodovanie o nadobudnutí cenných papierov je v kompetencii obecného zastupiteľstva bez ohľadu na výšku finančného protiplnenia za prevod.“

Celkový počet poslancov obecného zastupiteľstva: 5

Počet prítomných poslancov obecného zastupiteľstva: 5

Za uznesenie: 5

Proti uzneseniu: 0

Zdržali sa: 0

V Radvanovciach dňa 15.03.2024

 ...................................................................

Peter Dzugas

starosta obce Radvanovce

1. § 2 ods. 1 zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v z. n. p. *(ďalej len „zákon o cenných papieroch“)*. [↑](#footnote-ref-1)
2. Zákon č. 315/2016 Z. z. o registri partnerov verejného sektora a o zmene a doplnení niektorých zákonov v z. n. p. *(ďalej len „zákon o RPVS“)*. [↑](#footnote-ref-2)
3. Zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v z. n. p. *(ďalej len „zákon proti byrokracii“)*. [↑](#footnote-ref-3)